ФIыщIэ зэхуащI
«Кавказыр Италием IуощIэ» проектым и V сессием ипкъ иткIэ, дыгъуасэ Къэбэрдей-Балъкъэрым къэкIуащ Италием Ипщэ, Кавказ Ищхъэрэ федеральнэ округхэм щиIэ консул нэхъыщхьэ Лодиджиани Пьерпаоло зи пашэ гуп.
ХьэщIэхэм япэ щIыкIэ къаплъыхьащ Бахъсэн куейм хыхьэ Ислъэмей къуажэм пэгъунэгъуу щыIэ, итальян технологиехэмкIэ къызэрагъэпэща жыг хадэр. КъыкIэлъыкIуэу ахэр кIуащ хуабэщхэм, жыг хадэхэм къыщагъэсэбэп щIэгъэкъуэнхэр щагъэхьэзыр заводым, Шэджэм куейм хиубыдэ «Агроком» тепличнэ комплексым, пхъэщхьэмыщхьэхэр зралъхьэ икIи щахъумэ матэшхуэхэр къыщыщIагъэкI «Строймаш» заводым.
ИужькIэ делегацэр щыIащ итальян-испан технологиехэмкIэ Прохладнэ къалэм щIэрыщIэу къыщызэрагъэпэщыжа чырбыш заводышхуэм.
Налшык дэт «Синдикэ» интур-хьэщIэщым итальян хьэрычэтыщIэхэм щаIущIащ КъБР-м и Правительствэм и УнафэщI Хьэсанэ Руслан, министерствэ зэмылIэужьыгъуэхэм я тхьэмадэхэр, республикэм и муниципальнэ куейхэмрэ къалэ округхэмрэ я Iэтащхьэхэр, нэгъуэщIхэри. Зэхуэсым хьэщIэхэмрэ бысымхэмрэ я Iуэху еплъыкIэхэмкIэ щызэдэгуэшащ. Апхуэдэу абыхэм къыхагъэщащ иужьрей илъэс зытIущым къриубыдэу итальян хьэрычэтыщIэхэмрэ ди республикэмрэ зэхуаIэ хъуа зэхущытыкIэхэм арэзы къызэрищIыр, дяпэкIэ нэхъыфIыжу зэдэлэжьэну гукъыдэж зэраIэр.
Италием къикIа делегацэм теухуа тхыгъэ зыубгъуа ди газетым и къыдэкIыгъуэхэм ящыщ зым тетынущ.
КЪУМАХУЭ Аслъэн.
